1993R0302 — SK — 01.10.2003 — 003.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE RADY (EHS) č. 302/93

z 8. februára 1993

o vytvorení Európskeho stredisko pre monitorovanie drog a drogovej závislosti







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä článku 235 tejto zmluvy, so zreteľom na návrh Komisie ( 1 ), so zreteľom na stanovisko Európskeho parlamentu ( 2 ), so zreteľom na stanovisko Hospodárskeho a sociálneho výboru ( 3 ), keďže na svojom zasadaní Európska Rada v Dubline 25. a 26. júna 1990: — ratifikovala „Usmernenia európskeho plánu boja proti drogám“, ktoré jej predložil Európsky výbor pre boj proti drogám (Celad), najmä odporúčanie o „uskutočnení štúdie o jestvujúcich zdrojoch informácií, ich spoľahlivosti, užitočnosti a o potrebe vzniku a možnom rozsahu pôsobnosti Európskeho strediska pre monitorovanie drog a finančných požiadavkách pre vytvorenie tohto strediska, s tým, že takéto stredisko by malo pokrývať nielen sociálne a zdravotné aspekty ale aj iné aspekty súvisiace s drogami vrátane nezákonného obchodovania s drogami a ich potláčania“, — vyzdvihla zodpovednosť každého členského štátu vytvoriť vhodný program na zníženie dopytu po drogách a navrhla, aby účinné opatrenie každého členského štátu podporené spoločným postupom dvanástky a spoločenstva v tejto oblasti bolo hlavnou prioritou v nasledujúcich rokoch; keďže je potrebné brať do úvahy výsledky štúdie o vytvorení strediska ako aj Európsky plán na boj proti drogám, ktoré boli predložené Európskej rade v Ríme 13. a 14. decembra 1990; keďže Európska Rada na svojom stretnutí v Luxemburgu 28. a 29. júna 1991 „schválila vytvorenie Európskeho strediska pre monitorovanie drog s tým, že praktické náležitosti pre jeho vytvorenie ako je veľkosť, inštitucionálna štruktúra a počítačové systémy, budú ešte prerokované a nariadila Celad-u, aby pokračoval v tomto smere a urýchlene dospel ku konečným záverom v spolupráci s Komisiou a inými príslušnými politickými orgánmi“; keďže Európska Rada na svojom stretnutí v Maastrichte 9. a 10. decembra 1991 vyzvala orgány spoločenstva, aby použili všetky prostriedky na to, aby mohol byť akt o zriadení Európskeho strediska pre monitorovanie drog prijatý najneskôr 30. júna 1992; keďže spoločenstvo rozhodnutím č. 90/611/EHS ( 4 ) prijalo Dohovor OSN proti nedovolenému obchodu s omamnými a psychotropnými látkami, ďalej len „Viedenský dohovor“ a odovzdalo vyhlásenie o zodpovednosti podľa článku 27 ( 5 ); keďže Rada prijala nariadenie (EHS) č. 3677/90 ( 6 ) o zavedení systému stanovenom v článku 12 horeuvedeného Viedenského dohovoru pre monitorovanie obchodovania s určitými látkami; keďže Rada prijala smernicu 91/308/EHS z 10. júna 1991 o predchádzaní zneužívania finančného systému na účely prania špinavých peňazí ( 7 ) zameranú najmä na boj proti nezákonnému obchodovaniu s drogami; keďže sú potrebné objektívne, spoľahlivé a porovnateľné informácie o drogách, drogovej závislosti a ich následkoch na úrovni spoločenstva, ktoré by napomáhali spoločenstvu a jeho členským štátom získavať celkový prehľad a tak zlepšiť príslušné oblasti zodpovednosti, v ktorých prijímajú opatrenia a rozhodujú o činnostiach v boji proti drogám; keďže problém drog pozostáva z mnohých komplexných a vzájomne prepojených aspektov, ktoré sa nedajú jednoducho oddeliť; keďže stredisko by malo mať za úlohu zabezpečovať súhrnné informácie, ktoré umožnia spoločenstvu a jeho členským štátom získať celkový pohľad na problematiku drog a drogovej závislosti; keďže táto úloha by nemala mať vplyv na rozdelenie kompetencií medzi spoločenstvom a jeho členskými štátmi s ohľadom na ustanovenia právnych predpisov týkajúce sa ponuky a dopytu drog; keďže organizácia a pracovné metódy strediska musia byť v súlade s objektívnou povahou žiadaných výsledkov, najmä porovnateľnosťou a zosúladením zdrojov a metód súvisiacich s informáciami o drogách; keďže informácie, ktoré stredisko získa sa budú dotýkať prioritných oblastí, ktorých obsah, rozsah a vykonávacie opatrenia by mali byť vymedzené; keďže počas prvého trojročného obdobia sa bude venovať pozornosť najmä dopytu po drogách a jeho zníženiu; keďže vo svojej rezolúcii zo 16. mája 1989 o Európskej sieti zdravotníckych údajov o zneužívaní drog ( 8 ) Rada a ministerstvá zdravotníctva členských štátov, ktoré sa stretli s radou, vyzvali Komisiu, aby sa chopila v tejto oblasti možnej iniciatívy; keďže by mala byť vytvorená Európska informačná sieť o drogách a drogovej závislosti koordinovaná na úrovni spoločenstva Európskym strediskom pre monitorovanie drog; keďže by sa mal brať do úvahy Dohovor Rady Európy č. 108 o ochrane jednotlivcov pri automatizovanom spracovaní osobných údajov (1981); keďže už jestvujú národné, európske a medzinárodné organizácie a orgány, ktoré dodávajú informácie tohto druhu, a keďže by stredisko malo vykonávať svoje úlohy v úzkej spolupráci s nimi; keďže stredisko musí mať právnu subjektivitu; keďže je potrebné zabezpečiť, aby stredisko vykonávalo svoje úlohy v súvislosti s informáciami a previesť právnu príslušnosť pre tento účel na Súdny dvor; keďže je žiadúce uznať možnosť otvoriť stredisko pre štáty, ktoré nie sú členmi spoločenstva, ktoré však zdieľajú záujem spoločenstva a členských štátov napĺňať tieto ciele podľa budúcich dohôd uzatvorených medzi týmito štátmi a spoločenstvom; keďže toto nariadenie po uplynutí trojročného obdobia bude možné zmeniť so zreteľom na rozhodnutie o možnom rozšírení úloh strediska zohľadňujúc najmä rozvoj právomocí spoločenstva; keďže pre prijatie tohto nariadenia zmluva neustanovuje iné právomoci okrem tých, ktoré sú stanovené v článku 235, PRIJALA TOTO NARIADENIE:







Článok 1

Cieľ

1. Týmto nariadením sa zriaďuje Európske stredisko pre monitorovanie drog a drogovej závislosti (ESMDDZ), ďalej len „stredisko“.

2. Cieľom strediska je poskytovať spoločenstvu a jeho členských štátom v oblastiach uvedených v článku 4 objektívne, spoľahlivé a porovnateľné informácie na európskej úrovni týkajúce sa drog, drogovej závislosti a ich následkov.

3. Spracované alebo vytvorené štatistické, dokumentárne a technické informácie majú pomôcť spoločenstvu a jeho členským štátom získať celkový prehľad o situácii pri prijímaní opatrení alebo rozhodovaní o postupe v príslušných oblastiach ich právomocí.

▼M2

4. Bez toho, aby bol dotknutý článok 2 písm. D bod 14, centrum nemôže vykonať žiadne opatrenie, ktoré akýmkoľvek spôsobom zachádza mimo oblasť informácií a ich spracovania.

▼B

5. Stredisko nebude zbierať údaje, ktoré by umožňovali identifikáciu jednotlivcov alebo malých skupín jednotlivcov. Vyhne sa poskytovaniu akýchkoľvek informácií súvisiacich so špecifickými menovitými prípadmi.

Článok 2

Úlohy

Na dosiahnutie cieľa stanoveného v článku 1 stredisko plní v rámci oblastí svojej činnosti nasledovné úlohy:

A. Zber a analýza existujúcich údajov Stredisko: 1. zbiera, zaznamenáva a analyzuje informácie vrátane údajov, ktoré sú výsledkom výskumu oznámeného od členských štátov, ako aj od spoločenstva, mimovládnych národných zdrojov a kompetentných medzinárodných organizácií; 2. vypracúva expertízy, prípravné štúdie a štúdie o únosnosti spolu s pilotnými projektmi potrebnými pre splnenie tejto úlohy; organizuje stretnutia odborníkov a vždy, keď je to potrebné, vytvorí ad hoc pracovné skupiny pre tento účel; vytvorí a sprístupní zdroje vedeckých dokumentov a pomáha pri podpore informačných aktivít; 3. poskytuje organizačný a technický systém, ktorý je schopný dodávať informácie o podobných alebo doplnkových programoch alebo činnostiach, ktoré realizujú členské štáty; 4. po konzultáciách a v spolupráci s kompetentnými orgánmi a organizáciami v členských štátoch vytvára a koordinuje informačnú sieť uvedenú v článku 5; 5. napomáha výmene informácií medzi predstaviteľmi, ktorí rozhodujú, výskumnými pracovníkmi, špecialistami a ostatnými osobami, ktoré sa zaoberajú bojom proti drogám vo vládnych a mimovládnych organizáciách;

B. Zlepšenie metód pre porovnávanie údajov 6. zabezpečuje lepšiu porovnateľnosť, objektívnosť a spoľahlivosť údajov na európskej úrovni vytvorením ukazovateľov a spoločných kritérií nezáväznej povahy, ktoré môže stredisko odporúčať pre väčšiu jednotnosť metód a opatrení, ktoré používajú členské štáty a spoločenstvo; 7. uľahčuje a organizuje výmenu informácií, ako kvalitu tak aj kvantitu (databáz);

C. Rozširovanie údajov 8. sprístupňuje takto vytvorené informácie spoločenstvu, členským štátom a príslušným organizáciám; 9. zabezpečuje rozširovanie práce vykonanej v každom členskom štáte a v spoločenstve samotnom, a ak je to potrebné, v nečlenských štátoch alebo medzinárodných organizáciách; 10. zabezpečuje rozširovanie spoľahlivých informácií, ktoré nevyžadujú utajenosť, na základe zozbieraných údajov vydáva výročnú správu o situácii v drogovej problematike;

D. Spolupráca s európskymi a medzinárodnými orgánmi a organizáciami a s nečlenskými štátmi 11. prispieva k zlepšovaniu koordinácie národného postupu a postupu spoločenstva v ich oblastiach činnosti; 12. bez toho, aby boli dotknuté záväzky členských štátov s ohľadom na prenos informácií podľa ustanovení dohovorov OSN o drogách, podporuje včlenenie údajov o drogách a drogovej závislosti zozbieraných členskými štátmi alebo tých, ktoré oznámi spoločenstvo, do medzinárodných monitorovacích programov a programov na kontrolu drog, najmä programov vytvorených OSN a jej špecializovanými agentúrami; 13. aktívne spolupracuje s orgánmi uvedenými v článku 12; ▼M2 14. môže preniesť do kandidátskych krajín, ktoré sú oprávnené prijímať pomoc programu Phare, na požiadanie Komisie Európskych spoločenstiev, svoje know-how a pomáhať pri vytváraní a podpore štrukturálnych prepojení so sieťou Reitox a pri zriadení a konsolidácii národných informačných uzlov. ▼B

Článok 3

Pracovná metóda

1. Stredisko vykonáva svoje úlohy v zmysle cieľov prijatých v trojročnom a ročnom pracovnom programe s ohľadom na dostupné zdroje.

2. Pri vykonávaní svojich činností stredisko berie do úvahy činnosti, ktoré už vykonali iné jestvujúce alebo budúce inštitúcie a agentúry, zvlášť Európsky policajný úrad (Europol), aby nedošlo k duplikácii, a zabezpečuje ich obnovovanie.

Článok 4

Prioritné oblasti činnosti

Ciele a úlohy strediska definované v článkoch 1 a 2 sa realizujú podľa poradia priorít uvedených v prílohe.

Článok 5

Európska informačná sieť o drogách a drogovej závislosti (Reitox)

1. Stredisko má k dispozícii Európsku informačnú sieť o drogách a drogovej závislosti (Reitox), počítačovú sieť, ktorá tvorí infraštruktúru pre zber a výmenu informácií a dokumentácie; sieť bude využívať okrem iného autonómny počítačový systém spojený s národnými sieťami drogových informácií, špecializovanými strediskami v členských štátoch a informačnými systémami medzinárodných alebo európskych organizácií alebo orgánov spolupracujúcich s strediskom.

2. Pre zabezpečenie čo najrýchlejšieho a najúčinnejšieho vytvorenia siete členské štáty do šiestich mesiacov od nadobudnutia účinnosti tohto nariadenia oznámia stredisku hlavné prvky svojich národných informačných sietí, ak je potrebné vrátane svojich národných monitorovacích stredísk v oblastiach činnosti uvedených v článku 4 a uvedú akékoľvek špecializované strediská, ktoré by svojimi rozhodnutiami mohli prispievať k práci strediska.

3. Vytvoria sa špecializované strediská so súhlasom členských štátov, na území ktorých sú umiestnené, jednomyseľným rozhodnutím členov správnej rady podľa druhého pododseku článku 8 ods. 2 pre obdobie, ktoré nepresiahne trvanie každého viacročného pracovného programu ako je uvedené v článku 8 ods. 3. Takéto určenie sa obnoví.

4. Stredisko môže so súhlasom členského štátu, na území ktorého je umiestnené, vstúpiť do zmluvného vzťahu, najmä pri zabezpečovaní subdodávateľov, s vládnymi alebo mimovládnymi špecializovanými strediskami podľa odseku 3 pri plnení svojich úloh, ktoré môže na ne preniesť. So súhlasom príslušných členských štátov môže uzatvárať zmluvy s orgánmi, ktoré nie sú časťou Reitox, a to na báze ad hoc a pre špecifické úlohy.

5. Rozdelenie špecifických úloh špecializovaným strediskám sa uvádza vo viacročnom programe strediska spomenutého v článku 8 ods. 3.

Článok 6

Ochrana a dôvernosť údajov

1. Ak na základe tohto nariadenia stredisko dostane v súlade s vnútroštátnym právom aj osobné údaje, ktoré neumožňujú identifikáciu fyzických osôb, takéto údaje je možné použiť iba na uvedený účel a za podmienok, ktoré určil odovzdávajúci orgán. Toto primerane platí aj pre osobné údaje, ktoré odovzdáva stredisko príslušným orgánom členských štátov alebo medzinárodným organizáciám a iným európskym inštitúciám.

2. Údaje o drogách a drogovej závislosti odovzdávané stredisku alebo poskytované strediskom je možné zverejniť podľa pravidiel spoločenstva a vnútroštátnych pravidiel o rozširovaní a dôvernosti informácií. Osobné údaje nie je možné publikovať ani inak sprístupňovať verejnosti.

3. Členské štáty a špecializované strediská nesmú v žiadnom prípade poskytovať informácie klasifikované vnútroštátnymi právnymi predpismi ako utajené.

▼M3

Článok 6a

Prístup k dokumentom

1. Nariadenie (ES) č. 1049/2001 Európskeho parlamentu a Rady z 30. mája 2001 o prístupe verejnosti k dokumentom Európskeho parlamentu, Rady a Komisie ( 9 ) sa vzťahuje na dokumenty uchovávané strediskom.

2. Správna Rada prijme opatrenia na vykonávanie nariadenia (ES) č. 1049/2001 do šiestich mesiacov od nadobudnutia účinnosti nariadenia Rady (ES) č. 1651/2003 z 18. júna 2003, ktorým sa mení a dopĺňa nariadenie (EHS) č. 302/93 o vytvorení Európskeho strediska pre monitorovanie drog a drogovej závislosti ( 10 )

3. Rozhodnutia prijaté strediskom podľa článku 8 nariadenia (ES) č. 1049/2001 môžu dať podnet na podanie sťažnosti ombudsmanovi, alebo môžu tvoriť predmet konania pred Súdnym dvorom Európskych spoločenstiev podľa podmienok ustanovených v článkoch 195 respektíve 230 zmluvy.

▼B

Článok 7

Právne postavenie

Stredisko má právnu subjektivitu. V každom členskom štáte má najširšiu možnú právnu spôsobilosť a spôsobilosť na právne úkony priznanú právnickým osobám podľa ich právnych predpisov; stredisko môže najmä nadobúdať hnuteľný a nehnuteľný majetok a disponovať s ním a môže vystupovať v súdnom konaní.

Článok 8

Správna Rada

1. Stredisko má správnu radu, ktorá pozostáva z jedného zástupcu každého členského štátu, dvoch zástupcov Komisie a dvoch vedeckých pracovníkov kvalifikovaných v oblasti drog, vymenovaných Európskym parlamentom na základe ich špeciálnej odbornej kvalifikácie v tejto oblasti.

Každý člen správnej rady môže využívať pomoc alebo môže byť zastúpený zastupujúcim členom. V prípade neprítomnosti riadneho člena má zastupujúci člen právo hlasovať. Správna Rada môže prizvať zástupcov medzinárodných organizácií, s ktorými stredisko spolupracuje podľa článku 12 ako pozorovateľov bez práva hlasovať.

2. Predseda správnej rady je volený členmi rady na obdobie troch rokov: jeho funkčné obdobie je možné jedenkrát obnoviť. Predseda sa zúčastňuje na hlasovaní. Každý člen správnej rady má jeden hlas.

Správna Rada prijíma rozhodnutia dvojtretinovou väčšinou svojich členov s výnimkou prípadov uvedených v článku 5 ods. 3, kedy sa vyžaduje jednomyseľné rozhodnutie členov a v odseku 3 tohto článku.

Správna Rada si vytvorí svoj rokovací poriadok.

Správna Rada zasadá aspoň raz ročne.

3. Správna Rada prijme trojročný pracovný program na základe návrhu predloženého riaditeľom strediska po porade s vedeckým výborom a po zistení stanovísk Komisie a Rady. Prvý trojročný program sa prijíma jednomyseľne do deviatich mesiacov od účinnosti tohto nariadenia. Správna Rada trojštvrtinovou väčšinou svojich členov rozhodne, či sa nasledujúci trojročný program prijme väčšinou hlasov podľa druhého pododseku odseku 2 tohto článku alebo jednomyseľne.

4. V súlade s trojročným pracovným programom prijme správna Rada každý rok ročný pracovný program strediska na základe návrhu predloženého riaditeľom po konzultácii s vedeckým výborom a po zistení stanoviska Komisie. Program je možné v priebehu roka upraviť rovnakým postupom.

▼M3

5. Správna Rada prijme výročnú správu o činnostiach strediska a odošle ju najneskôr do 15. júna Európskemu parlamentu, Rade, Komisii, Dvoru audítorov a členským štátom.

6. Stredisko ročne zasiela rozpočtovému orgánu všetky informácie, ktoré sú dôležité pre výsledok hodnotiacich procesov.

▼B

Článok 9

Riaditeľ

1. Stredisko riadi riaditeľ vymenovaný správnou radou na návrh Komisie na päťročné obdobie, ktoré je obnoviteľné. Riaditeľ zodpovedá za:

— prípravu a realizáciu rozhodnutí a programov prijatých správnou radou strediska,

— každodennú administratívu,

— prípravu pracovných programov strediska,

▼M3

— prípravu návrhu odhadu príjmov a výdavkov strediska a realizáciu rozpočtu,

▼B

— prípravu a publikáciu správ stanovených týmto nariadením,

— personálne záležitosti,

— realizáciu úloh uvedených v článkoch 1 a 2.

2. Riaditeľ zodpovedá za svoju činnosť správnej rade a zúčastňuje sa na jej zasadaniach.

3. Riaditeľ je právnym zástupcom strediska.

Článok 10

Vedecký výbor

1. Správnej rade a riaditeľovi pomáha vedecký výbor, ktorý podáva stanoviská ako je stanovené v tomto nariadení o akejkoľvek vedeckej problematike súvisiacej s činnosťou strediska, ktorú mu môže predložiť správna Rada alebo riaditeľ.

Stanovisko vedeckého výboru sa uverejní.

2. Vedecký výbor pozostáva z jedného zástupcu z každého členského štátu. Správna Rada môže vymenovať šesť ďalších členov so zreteľom na ich špecifické kvalifikácie.

3. Členovia pracujú vo vedeckom výbore počas obdobia troch rokov, ktoré je obnoviteľné.

4. Vedecký výbor si volí svojho predsedu na obdobie troch rokov.

5. Predseda zvoláva vedecký výbor aspoň raz ročne.

▼M3

Článok 11

Zostavenie rozpočtu

1. Pripravia sa odhady všetkých príjmov a výdavkov strediska pre každý finančný rok, ktorý zodpovedá kalendárnemu roku, a zahrnú sa do rozpočtu strediska.

2. Príjmy a výdavky zahrnuté v rozpočte sú v rovnováhe.

3. Príjmy strediska zahŕňajú bez toho, aby boli dotknuté iné zdroje, dotáciu spoločenstva zapísanú do všeobecného rozpočtu Európskych spoločenstiev (oddiel Komisie), platby za poskytnuté služby a všetky finančné príspevky od organizácií a orgánov a nečlenských štátov uvedených v článku 12 a 13.

4. Výdavky strediska zahŕňajú:

a) odmeňovanie personálu, správne výdavky a výdavky na infraštruktúru a prevádzkové náklady;

b) výdavky na podporu národných informačných sietí, ktoré tvoria súčasť siete Reitox, a výdavky súvisiace so zmluvami so špecializovanými strediskami.

5. Na základe návrhu vypracovaného riaditeľom správna Rada každý rok vypracuje odhad príjmov a výdavkov pre stredisko na nasledujúci finančný rok. Tento odhad, ktorý zahŕňa návrh plánu početného stavu zamestnancov, správna Rada zašle spolu s pracovným programom centra Komisii najneskôr do 31. marca.

6. Komisia zašle odhad Európskemu parlamentu a Rade (ďalej len „rozpočtový orgán“) spolu s predbežným návrhom všeobecného rozpočtu Európskej únie.

7. Na základe odhadu Komisia zapíše do predbežného návrhu všeobecného rozpočtu Európskej únie odhady, ktoré považuje za nevyhnutné pre plán početného stavu zamestnancov, a výšku dotácie účtovanú zo všeobecného rozpočtu, ktoré predloží rozpočtovému orgánu v súlade s článkom 272 zmluvy.

8. Rozpočtový orgán schváli rozpočtové položky na dotáciu pre stredisko.

Rozpočtový orgán prijme plán početného stavu zamestnancov pre stredisko.

9. Rozpočet strediska prijme správna Rada. Rozpočet je konečný po konečnom prijatí všeobecného rozpočtu Európskej únie. Keď je to potrebné, následne sa upraví.

10. Správna Rada čo najskôr informuje rozpočtový orgán o svojom úmysle realizovať akýkoľvek projekt, ktorý môže mať významný dosah na financovanie rozpočtu, najmä o všetkých projektoch súvisiacich s majetkom, ako je prenájom alebo kúpa budov. Informuje o tom Komisiu.

Ak niektorý odbor rozpočtového orgánu oznámil svoj úmysel vydať stanovisko, svoje stanovisko doručí správnej rade do šiestich týždňov odo dňa oznámenia o projekte.

▼M3

Článok 11a

Realizácia rozpočtu

1. Rozpočet strediska realizuje riaditeľ.

2. Účtovník strediska najneskôr do 1. marca každého nasledujúceho finančného roka pošle predbežné výkazy účtovníkovi Komisie spolu so správou o rozpočtovom a finančnom hospodárení za daný finančný rok. Účtovník Komisie skonsoliduje predbežné výkazy inštitúcií a decentralizovaných orgánov v súlade s článkom 128 všeobecného finančného nariadenia.

3. Účtovník Komisie najneskôr do 31. marca každého nasledujúceho finančného roka odošle predbežné výkazy centra Dvoru audítorov spolu so správou o rozpočtovom a finančnom hospodárení za daný finančný rok. Správa o rozpočtovom a finančnom hospodárení za daný finančný rok sa odošle aj Európskemu parlamentu a Rade.

4. Po doručení pripomienok Dvora audítorov k predbežným výkazom centra v súlade s článkom 129 všeobecného finančného nariadenia, riaditeľ vypracuje konečné výkazy strediska v rámci svojej vlastnej zodpovednosti a predloží ich správnej rade na posúdenie.

5. Správna Rada doručí stanovisko ku konečným výkazom strediska.

6. Riaditeľ najneskôr do 1. júla každého nasledujúceho finančného roka odošle konečné výkazy spolu so stanoviskom správnej rady Európskemu parlamentu, Rade, Komisii a Dvoru audítorov.

7. Konečné výkazy sa uverejnia.

8. Riaditeľ odošle Dvoru audítorov odpoveď na jeho pripomienky najneskôr do 30. septembra. Túto odpoveď zašle aj správnej rade.

9. Riaditeľ predloží Európskemu parlamentu na jeho žiadosť všetky informácie potrebné na plynulé uplatňovanie postupu vyrovnania za príslušný finančný rok, ako je ustanovené v článku 146 ods. 3 všeobecného finančného nariadenia.

10. Európsky parlament na odporúčanie Rady konajúcej na základe kvalifikovanej väčšiny pred 30. aprílom roku N + 2 schváli vyrovnanie riaditeľovi, pokiaľ ide o realizáciu rozpočtu za rok N.

11. Správna Rada po porade s Komisiou prijme finančné pravidlá vzťahujúce sa na stredisko. Nesmú sa odchyľovať od nariadenia Komisie (ES, Euratom) č. 2343/2002 z 19. novembra 2002 o rámcovom finančnom nariadení pre orgány uvedené v článku 185 nariadenia Rady (ES, Euratom) č. 1605/2002 o finančnom nariadení vzťahujúcom sa na všeobecný rozpočet Európskych spoločenstiev ( 11 ), pokiaľ sa to špecificky nebude vyžadovať kvôli prevádzke centra a po predchádzajúcom súhlase Komisie.

▼B

Článok 12

Spolupráca s inými organizáciami a orgánmi

Bez toho, aby boli dotknuté vzťahy, ktoré môže Komisia udržiavať podľa článku 229 zmluvy, stredisko aktívne vyhľadáva spoluprácu s medzinárodnými organizáciami a inými, najmä európskymi, vládnymi a mimovládnymi agentúrami zodpovednými za oblasť drog.

Článok 13

Nečlenské krajiny

1. Stredisko je otvorené pre účasť tých krajín, ktoré nie sú členmi spoločenstva, ktoré zdieľajú záujmy spoločenstva a členských štátov v zmysle cieľov a práce strediska, na základe dohôd uzatvorených medzi týmito krajinami a spoločenstvom podľa článku 235 zmluvy.

2. Správna Rada môže rozhodnúť o prijatí navrhovaných expertov z krajín, ktoré nie sú členmi spoločenstva do ad hoc pracovných skupín ako je uvedené v článku 2 ods. 2 s výhradou činnosti zainteresovaných strán podľa pravidiel uvedených v článku 6.

Článok 14

Výsady a imunity

Na stredisko sa vzťahuje Protokol o výsadách a imunitách Európskych spoločenstiev.

Článok 15

Služobný poriadok

Zamestnanci strediska sa riadia nariadeniami a pravidlami, ktoré sa vzťahujú na úradníkov a ostatných zamestnancov Európskych spoločenstiev.

Stredisko vo vzťahu k svojim zamestnancom vykonáva právomoci, ktoré sa naň vzťahujú ako na orgán, ktorý ich vymenúva.

Správna Rada po dohode s Komisiou prijme potrebné vykonávacie predpisy.

Článok 16

Právna zodpovednosť

1. Zmluvná zodpovednosť strediska podlieha právu príslušnej zmluvy. Súdny dvor má právomoc rozhodovať podľa doložky o rozhodovaní, ktorá je obsiahnutá v zmluve, ktorú stredisko uzatvorilo.

2. Ak zodpovednosť nie je zmluvne určená, stredisko podľa všeobecných princípov spoločných pre zákony členských štátov napraví akúkoľvek škodu, ktorú spôsobilo stredisko alebo jeho zamestnanci pri vykonávaní svojich povinností. Súdny dvor má právomoc rozhodovať spory súvisiace s náhradou takýchto škôd.

3. Osobná zodpovednosť zamestnancov voči stredisku podlieha ustanoveniam platným pre zamestnancov strediska.

Článok 17

Právomoc Súdneho dvora

Súdny dvor koná v žalobách vznesených voči stredisku podľa podmienok ustanovených v článku 173 zmluvy.

Článok 18

Správa

V priebehu tretieho roka, ktorý nasleduje po nadobudnutí platnosti tohto nariadenia, Komisia predloží Európskemu parlamentu a spoločenstvu správu o pokroku v činnosti strediska, ak je potrebné spolu s návrhmi na zmenu alebo rozšírenie jeho úloh, najmä v súvislosti s rozvojom právomocí spoločenstva.

Článok 19

Nadobudnutie platnosti

Toto nariadenie nadobúda účinnosť v deň, kedy zodpovedné orgány rozhodnú o sídle strediska.

Toto nariadenie je záväzné vo svojej celistvosti a priamo uplatniteľné vo všetkých členských štátoch.









PRÍLOHA

A. Práca strediska sa vykonáva so zreteľom na príslušné právomoci spoločenstva a jeho členských štátov v oblasti drog tak, ako sú tieto právomoci definované v zmluve. Informácie zozbierané strediskom sa vzťahujú na nasledovné prioritné oblasti: 1. dopyt a zníženie dopytu po drogách; 2. národné stratégie a politiky a stratégie a politiky spoločenstva (so zvláštnym dôrazom na medzinárodnú, dvojstrannú politiku a politiku spoločenstva, akčné plány, právne predpisy, aktivity a dohody); 3. medzinárodná spolupráca a geopolitika dodávok (so zvláštnym dôrazom na programy o spolupráci a informácie o krajinách pôvodu a tranzitných krajinách); 4. kontrola obchodu s omamnými látkami, psychotropnými látkami a prekurzormi, ako je ustanovené v príslušných súčasných a budúcich medzinárodných dohovoroch a právnych aktoch spoločenstva ( 12 ); 5. dôsledky fenoménu drog na krajiny pôvodu, spotreby a tranzitné krajiny v oblastiach, na ktoré sa vzťahuje zmluva vrátane prania peňazí, ako je stanovené v príslušných súčasných a budúcich právnych aktoch spoločenstva ( 13 ).

B. Komisia sprístupní stredisku s cieľom ich rozširovania informácie a štatistické údaje, ktoré vlastní podľa svojich právomocí.

C. Počas prvého trojročného obdobia bude venovaná osobitná pozornosť dopytu a zníženiu dopytu.





(

12

)

(

13

)